text: Idømt forvaring for Kwik-røveri
  09 juli 2014 kl. 04.38
  37-årig fra Sjælland blev tirsdag idømt forvaring ved Retten Sønderborg for bl.a. ulovlig tvang, vold af særlig farlig karakter, røveri i Marstrup ved Haderslev og overtrædelse af våbenloven.
  Den 37-årig tilstod alle forhold, men protesterede mod forvaringen.
  Retten valgte at følge anklagerens påstand om en forvaringsdom. Det vil sige en tidsubestemt straf, hvor det senere skal vurderes, hvornår den 37-årige kan løslades.
  Den dømte er fra Asnæs-området på Sjælland. Her brød han for et år siden ind i eet sommerhus og stjal bl.a. en køkkenkniv.
  Kniven brugte han så den 11. juni (2013) til at true en mand til at udlevere nøglen til sin bil og lidt penge. Den 37-årig pressede kniven mod mandens hals.
  I den røvede bil kørte han til Sønderjylland. Her begik han om aftenen den 12. juni røveri mod Kwik Spar i Marstrup ved Haderslev. Han truede ekspedienten med en kniv og fik udleveret kontanter.
  